CELEX: 52022PC0162
Language: bg
Date: 2022-03-31
Title: Изменено предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕС) № 1303/2013 и Регламент (ЕС) № 223/2014 по отношение на увеличено предварително финансиране от средства по линия на REACT-EU

ЕВРОПЕЙСКА КОМИСИЯ
            Брюксел, 31.3.2022
            COM(2022) 162 final
            2022/0096(COD)
            
            Изменено предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Регламент (ЕС) № 1303/2013 и Регламент (ЕС) № 223/2014 по отношение на увеличено предварително финансиране от средства по линия на REACT-EU
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  На 23 март 2022 г. Европейската комисия прие законодателно предложение за изменение на Регламент (ЕС) № 1303/2013 и Регламент (ЕС) № 223/2014, за да се предвидят извънредни и целенасочени изменения в отговор на нахлуването на Руската федерация в Украйна и произтичащото от това въздействие върху Европейския съюз и по-специално върху няколко от неговите източни региони. 
               
               
                  Целта на това предложение беше да се предвиди допълнително първоначално предварително финансиране за програмите за периода 2014—2020 г., подкрепяни от фондовете на политиката на сближаване и Фонда за европейско подпомагане на най-нуждаещите се лица (ФЕПНЛ), което да се изплаща по линия на REACT-EU, финансирано от европейския инструмент за възстановяване NextGenerationEU.
               
               
                  Комисията вече предприе действия за подпомагане на държавите членки в това отношение чрез своето предложение „Действия по линия на сближаването за бежанците в Европа“ (CARE) от 8 март 2022 г. 
               
               
                  На заседанието си от 24—25 март 2022 г. Европейският съвет обсъди руската военна агресия срещу Украйна и в заключенията си прикани Комисията „да работи по допълнителни предложения за засилване на подкрепата от ЕС“, така че „да се гарантира бързото мобилизиране на финансиране от ЕС за бежанците и за предоставилите им подслон“.
               
               
                  В отговор на този призив Комисията представя настоящото предложение, с което изменя законодателното си предложение от 23 март 2022 г. Тъй като един от най-ефективните методи за бързо мобилизиране на средства е използването на „опростени варианти на разходите“, които дават възможност за по-лесно и по-бързо изпълнение на фондовете на политиката на сближаване и същевременно намаляват административната тежест, с настоящото предложение се създава нов единичен разход. Държавите членки могат да използват новия единичен разходи, за да улеснят финансирането на основните нужди и подкрепата за лицата, на които е предоставена временна закрила в съответствие с Решение за изпълнение (ЕС) 2022/382 на Съвета, във всички държави членки, в които се намира такова лице. Единичният разход може да се използва за максимален срок от 13 седмици, считано от датата на пристигане на лицето в Европейския съюз.
               
            
            
               •Съгласуваност с действащите разпоредби в тази област на политиката
            
            
               
                  Предложението е съгласувано с общата правна уредба на европейските структурни и инвестиционни фондове и е ограничено до целенасочено и извънредно изменение на Регламент (ЕС) № 1303/2013 и Регламент (ЕС) № 223/2014. Предложението също така допълва предходното предложение за изменение на тези регламенти съгласно предложението на Комисията за CARE от 8 март 2022 г., както и всички други мерки, насочени към справяне с настоящата безпрецедентна ситуация.
               
            
            
               •Съгласуваност с други политики на Съюза
            
            
               
                  Предложението се ограничава до целенасочени и извънредни изменения на Регламент (ЕС) № 1303/2013 и Регламент (ЕС) № 223/2014 и запазва съгласуваността с останалите политики на Съюза.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Предложението се основава на член 175, параграф 3 и член 177 от Договора за функционирането на Европейския съюз.
               
            
            
               •Субсидиарност (при неизключителна компетентност) 
            
            
               
                  Тъй като справянето с предизвикателствата, произтичащи от изключително големия брой на бягащите от Украйна лица, не може да се постигне в достатъчна степен самостоятелно от държавите членки и следователно може да се постигне по-добре на равнището на Съюза, Съюзът може да предвиди увеличен размер на предварителното финансиране, който да се изплаща по линия на REACT-EU, и да въведе нов единичен разход като опростен вариант на разходите в съответствие с принципа на субсидиарност, посочен в член 5 от Договора за Европейския съюз.
               
            
            
               •Пропорционалност
            
            
               
                  Предложението се отнася до извънредно и целенасочено изменение, което не надхвърля необходимото за постигане на целта за предоставяне на увеличен размер на предварителното финансиране, което да се изплаща по линия на REACT-EU, и предвиждане на нов единичен разход в подкрепа на мерки за справяне с миграционните предизвикателства в резултат на военната агресия от страна на Руската федерация и за облекчаване на предизвиканата от тях тежест за публичните бюджети, за да се даде така възможност за мобилизиране на инвестиции в отговор на мащабната криза в областта на общественото здраве, засягаща растежа на регионите.
               
            
         
         
            
               •Избор на инструмент
            
            
               
                  Подходящият инструмент за въвеждането на увеличения размер на предварителното финансиране, който да бъде изплащан по линия на REACT-EU, и за създаването на новия единичен разход с оглед на необходимостта от справяне с тези безпрецедентни обстоятелства, е регламент.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               
                  N/A
               
            
            
               •Консултации със заинтересованите страни
            
            
               
                  С оглед на предложението е проведен обмен на високо равнище с другите институции и държавите членки. Обществена консултация не се изисква, тъй като не е необходима оценка на въздействието.
               
            
            
               •Събиране и използване на експертни становища
            
            
               
                  N/A
               
            
            
               •Оценка на въздействието
            
            
               
                  Оценка на въздействието бе направена при подготовката на предложението за Регламент (ЕС) № 1303/2013 и Регламент (ЕС) № 223/2014. Настоящото целенасочено изменение в отговор на критична ситуация не изисква отделна оценка на въздействието.
               
            
            
               •Пригодност и опростяване на законодателството
            
            
               N/A
            
            
               •Основни права
            
            
               N/A
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложеното изменение на предложението на Комисията от 23 март 2022 г. не предполага промени в бюджетните кредити за поети задължения по МФР за 2021—2027 г.
               
               
                  Използването на новия единичен разход ще спомогне за ускорено отпускане на средствата. 
               
            
            
               5.ДРУГИ ЕЛЕМЕНТИ
            
            
               •Планове за изпълнение и механизми за мониторинг, оценка и докладване
            
         
         
            
               
                  По отношение на изпълнението на мерките ще се извършва наблюдение и докладване в рамките на общите механизми за докладване, установени в Регламент (ЕС) № 1303/2013 и Регламент (ЕС) № 223/2014.
               
            
            
               •Обяснителни документи (за директивите)
            
            
               
                  N/A
               
            
            
               •Подробно разяснение на отделните разпоредби на предложението
            
            
               
                  Предложеното изменение на предложението на Комисията от 23 март 2022 г. предвижда създаването на нов единичен разход в подкрепа на мерки за справяне с миграционните предизвикателства в резултат на военната агресия от страна на Руската федерация.
               
            
            
               2022/0096 (COD)
            
            
               Изменено предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Регламент (ЕС) № 1303/2013 и Регламент (ЕС) № 223/2014 по отношение на увеличено предварително финансиране от средства по линия на REACT-EU
            
            
               Предложение COM(2022) 145 на Комисията се изменя, както следва:
            
            
               (1)Заглавието се заменя със следното: 
            
            
               „РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Регламент (ЕС) № 1303/2013 и Регламент (ЕС) № 223/2014 по отношение на увеличено предварително финансиране от средства по линия на REACT-EU и определяне на единичен разход“
            
            
               (2)Вмъква се следното съображение 5а:
            
            
               „Освен това с цел да се опрости използването на европейските структурни и инвестиционни фондове и да се намали административната тежест за администрациите и бенефициерите от държавите членки в контекста на справянето с миграционните предизвикателства в резултат на военната агресия от страна на Руската федерация, следва да бъде определен единичен разход. Единичният разход следва да улесни финансирането за покриване на основните нужди и оказване подкрепа на лицата, на които е предоставена временна закрила или друга подходяща закрила съгласно националното право в съответствие с Решение за изпълнение (ЕС) 2022/382 на Съвета
                  1
                и Директива 2001/55/ЕО на Съвета
                  2
                във всички държави членки, в които такова лице се намира през 13-те седмици от неговото пристигане в Европейския съюз. В съответствие с предложението на Комисията „Действия по линия на сближаването за бежанците в Европа“ (CARE) от 8 март 2022 г. държавите членки могат да прилагат този единичен разход и когато използват възможността, предвидена в [член 98, параграф 4 от Регламент (ЕС) № 1303/2013], за да финансират такива операции от ЕФРР на базата на правилата, приложими за ЕСФ, включително когато това включва средства по линия на REACT-EU. Когато използват единичния разход, държавите членки следва да гарантират, че разполагат с необходимите механизми за избягване на двойното финансиране на едни и същи разходи.“
            
            
               (3)В член 1 преди точка 1 се добавя следната точка: 
            
            
               „1)
                     Вмъква се следният член 68в: 
            
            
               Член 68в 
            
            
               Единичен разход за операции за справяне с миграционните предизвикателства в резултат на военната агресия от страна на Руската федерация
            
            
               За изпълнението на операции за справяне с миграционните предизвикателства в резултат на военната агресия от страна на Руската федерация държавите членки могат да включват в разходите, декларирани в заявленията за плащане, единичен разход, свързан с основните нужди и подкрепа на лицата, на които е предоставена временна закрила или друга подходяща закрила съгласно националното право в съответствие с Решение за изпълнение (ЕС) 2022/382 на Съвета и Директива 2001/55/ЕО на Съвета. Този единичен разход е [40 EUR] на седмица за всяка пълна или непълна седмица, през която лицето се е намирало в съответната държава членка. Единичният разход може да се използва за максимален срок от общо 13 седмици, считано от датата на пристигане на лицето в Съюза. 
            
         
         
            
               Сумите, изчислени на тази основа, се считат за публична подкрепа, изплатена на бенефициерите, и за допустим разход за целите на прилагането на настоящия регламент.“
            
            
               (4)В член 1 точка 1 става точка 2, а точка 2 става точка 3;
            
            
               (5)В член 1 се добавя следната точка: 
            
            
               „4)
                     В член 131 параграф 2 се заменя със следното:
            
            
               2. Допустимите разходи, включени в заявлението за плащане, се обосновават със заверени фактури или счетоводни документи с равностойна доказателствена стойност, освен за формите на подкрепа по член 67, параграф 1, първа алинея, букви б)—д), членове 68, 68а, 68б и 68в, член 69, параграф 1 и член 109 от настоящия регламент и по член 14 от Регламента за ЕСФ. За тези форми на подкрепа включените в дадено заявление за плащане суми представляват разходите, изчислени въз основа на приложимата база.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        Решение за изпълнение (ЕС) 2022/382 на Съвета от 4 март 2022 г. за установяване на съществуването на масово навлизане на разселени лица от Украйна по смисъла на член 5 от Директива 2001/55/ЕО и за въвеждане на временна закрила (ОВ L 71, 4.3.2022 г., стр. 1–6).
               
               
                  
                     (2)
                  
                        Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите членки в полагането на усилия за прием на такива лица и понасяне на последиците от този прием (OB L 212, 7.8.2001 г., стр. 12).